**Verii**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Doamnă vară, dragă maică

Îți primesc cu bucurie

Puișorii de drăgaică,

Stelele de poezie,

Cu văzduhul de ienupăr,

Unde argintii de sălcii,

Picăturile de nufăr

Încrestate-n apa păcii,

Clopoței și margarete,

Codrul, lunca-n înflorire

C-am pierdut orice regrete

Într-o rugă de Iubire.

La izvorul ce cuvinte

Mai doinește în română

Îmi pierd calculul din minte

Vrând aici ca să rămână.

Inima să-mi fie largă

Căci va fi așa frumoasă

Ca și tine, mumă dragă,

Cu o vreme drăgăstoasă.

Ca să fiu măcar alături

Cu bobi străvezii de perlă

Cât o gâză-n goruneturi,

Notă-n glas duios de mierlă.

Mic de tot să nu mă aibă

Nici un văz trufaș de stană,

Pic de aur viu în iarbă

Puișor de sânziană.

Victor Bragagiu